་ལ་བདག་བསྐྱེད་རྫོགས་པར་བསྒོམ་མོ། །གཉིས་པ་ཕལ་པའི་མེ་ལྷ་མཆོད་པ་ལ། ཐོག་མར་བསང་ཆུ་བྱིན་གྱིས་བརླབས་པ་ནས་ལག་པ་གཉིས་པུས་མོ་ལས་ཕྱིར་མི་འདའ་བར་བསླབ་པའི་བར་འདྲ། དཔལ་འབར་ཐབ་ཀྱི་དབྱིབས་དང་མཐུན་པར་གཡས་ནས་བསྐོར་བ་སོགས་ནས། དགང་བླུགས་ཁུ་ཚུར་གཉིས་བཅངས་པའི་མཐེབ་མཛུབ་གཉིས་བརྐྱངས་པའམ། དེ་གཉིས་རྩེ་སྦྱར་བ་རིན་ཆེན་ཁུ་ཚུར་གྱི་ཕྱག་རྒྱས་བཟུང་བ་མ་གཏོགས་གཞན་རྣམས་འདྲ། ཐབ་བསང་སྦྱང་། སྟོང་པའི་ངང་ལས་ཧཱུྃ་ལས་བྱུང་བའི་རྒྱས་པའི་ཐབ་ཁུངས་སེར་པོ་གྲུ་བཞི་རྒྱ་དང་ཚད་མ་ཉམས་པ། མུ་རན་ལ་རིན་པོ་ཆེའི་ཕྲེང་བས་མཚན་ཅིང་། ལྷ་རྫས་བུད་ཤིང་གི་རྩིག་པ་དང་བཅས་པ། དྭངས་ཤིང་ཐོག་པ་མེད་པར་གྱུར། ཧཱུྃ་ཞེས་པས་བྱིན་གྱིས་བརླབས་པ་ནས་མེ་ལྷ་སྐུ་མདོག་སེར་པོ་སོགས་དང་འོད་ཟེར་སེར་པོ་འཕྲོ་བ་ཞེས་པ་དང་། སྤེལ་ཚིག་གི་ཚེ། བདག་གམ་སྦྱིན་བདག་གི་ཚེ་དང་བསོད་ནམས་དང་ལོངས་སྤྱོད་ཐམས་ཅད་པུཥྚིཾ་ཀུ་རུ་ཨོཾ་ཞེས་སོགས་གདགས་པ་མ་གཏོགས་འདྲའོ། །གསུམ་པ་མཆོག་གི་མེ་ལྷ་མཆོད་པ་ནི། མེ་འབར་བའི་ཀློང་དུ་པྃ་ལས་པདྨ་སོགས་ནས་རིན་ཆེན་འབྱུང་ལྡན་གྱིས་དབུར་བརྒྱན་ཞེས་པ་མ་གཏོགས་འདྲ་བ་ལས། དེ་ཐམས་ཅད་འཛུམ་ཞིང་ཚིམས་པ། འོད་ཟེར་སེར་པོ་འཕྲོ་བ་དང་སྡུད་པའི་སྒོ་ནས་བདག་དང་སེམས་ཅན་ཐམས་ཅད་ཀྱི་ཚེ་དང་བསོད་ནམས་དང་ལོངས་སྤྱོད་ལ་སོགས་པ་རྒྱས་པའི་ལས་མཛད་ཅེས་པ་དང་། སྤེལ་ཚིག་ནི། བདག་དང་སྦྱིན་བདག་གི་ཚེ་དང་བསོད་ནམས་སོགས་བརྗོད་པ་དང་། རྫས་ནི་ཏིལ་གྱི་ཚབ་ཟས་མཆོག་འོང་བ་མ་གཏོགས་འདྲ། གྲངས་ནི་བརྒྱ་རྩ་བརྒྱད་དང་། རྫས་ནི་གཙོ་བོ་ཟས་མཆོག་ལ་གྲངས་བཟུང་བ་དང་། སྤེལ་ཚིག་རྒྱས་པ་བྱེད་པ་མ་གཏོགས་གཞན་ཐམས་ཅད་འདྲའོ། །རྗེས་ཀྱི་སྐབས་འདོད་གསོལ་ལ་མེ་ལྷའི་རྒྱལ་པོ་འཁོར་དང་བཅས་པ་ཁྱེད་རྣམས་ཀྱིས། བདག་དང་སེམས་ཅན་ཐམས་ཅད་ཀྱི་ཚེ་དང་བསོད་ནམས་དང་ལོངས་སྤྱོད་དང་དབང་ཕྱུག་ལ་སོགས་པ་ལེགས་པའི་ཚོགས་ཐམས་ཅད་འཕེལ་ཞིང་རྒྱས་པར་མཛད་དུ་གསོལ། ཞེས་པ་ཙམ་ལས་གཞན་ཐམས་ཅད་ཞི་བ་ལྟར་བྱའོ། །གཟི་བརྒྱ་འབར་བ་མཚུན་ཟའི་དཀྱིལ་འཁོར་དུ། །ལྷ་མཆོག་གྱ་ནོམ་མཆོད་པས་མཉེས་བྱས་པས། །ཚེ་དཔལ་བསོད་ནམས་སྟོབས་སོགས་རྫོགས་ལྡན་དཔལ། །སྐྱེད་བྱེད་ལས་ཀྱི་དཔག་བསམ་གཉིས་པ་ཡིན། །རྡོ་རྗེ་རྣམ་པར་འཇོམས་པའི་རབ་རྒྱས་སྲེག་བླུགས་ཀྱི་ཆོ་ག་བསྟན་ཟིན་ཏོ། །ཞི་བ་གཞིར་གཞག་ཆོས་དང་སྲིད་འབྱོར་གྱིས། །ཁེངས་ལྡན་བརྟན་པ་ཕུན་ཚོགས་སྐྱེས་དང་བཅས། །དབང་བྱེད་མེ་ན་ཀ་འདྲའི་སྲེག་བླུགས་ཀྱི། །ཁྱད་པར་ཆོ་གའི་ཧ་ནུ་མནྠས་འབྱེད། །གསུམ་པ་རང་གཞན་གྱི་དོན་དུ་དབང་གི་སྦྱིན་སྲེག་བྱ་བར་འདོད་པས། ཆོ་གའི་འགྲོས་ཕལ་ཆེར་ཞི་བ་གཞིར་བྱས་ནས། འདིར་ཁྱད་པར་རྣམས་བརྗོད་པར་བྱ་སྟེ། དེའང་གནས་ཡིད་དུ་འོང་བར་ས་སྟེགས་ལ་ཐིག་ཆེན་བརྒྱད་བཏབ་པའི་དབུས་ནས་ཤར་དུ་སོར་གསུམ་འཕགས་པའི་སར་ཐབ་དབུས་ཀྱི་མཚན་མ་བྱས་ལ་ཁྲུ་ཕྱེད་ཀྱི་ཚད་ཀྱིས། གཡོན་པས་དབུས་ཀྱི་མཚན་མའི་སྟེང་དུ་སྲད་བུ་བཟུང་། གཡས་པས་མེ་ནས་དབང་ལྡན་བར་གྱི་ཐེག་ལ་རེག་པར་གཡས་སྐོར་དུ་བསྐོར། སླར་ཡང་དེའི་ཁར་སོར་བཞི་བཞི་བསྐྱེད་པ་ལན་གཉིས་བསྐོར་བས་ཁ་ཁྱེར་དང་མུ་རན་ཏེ། ཤར་གྱི་ཐིག་རྩེ་སོ་སོར་སྦྲེལ་པའི་ཐིག་བཏག་པས་ཟླ་གམ་གྱི་དབྱིབས་འབྱུང་། ནུབ་ཀྱི་ཚངས་ཐིག་དང་ཟླུམ་སྐོར་ཕྲད་པ་ནས་དབུས་བར་གྱི་ཚད་དེས་ཟུར་བཞིར་མཚན་མ་བྱས་པའི་སྟེང་ནས་ཐིག་གྲུ་བཞིར་བཏབ། དེའི་ཁར་ཡང་སོར་བཞི་བསྐྱེད་ལ་ཟུར་བཞིར་མཚན་མ་དང་ཐིག་བཏབ་པས་ཐབ་སྟེགས་སོ། །ཐབ་ནང་པདྨ་སོགས་ཞི་བ་དང་འདྲ། གཞི་ཚོན་དམར་པོ་ལ་བཅད་ཚོན་དཀར་པོས་བྱ། ཁ་ཁྱེར་མུ་རན་གང་རུང་ལ་པདྨའི་ཕྲེང་བས་བསྐོར་བ་དང་། ཕྱི་རོལ་གྱི་གྲྭ་བཞིར་ཟླ་ཕྱེད་རྡོ་རྗེས་མཚན་པར་བྱའོ། །གཉིས་པ་ཡོ་བྱད་ནི། བུད་ཤིང་ནི་མེ་ཏོག་དམར་པོ་ཅན་ནམ། མེད་ན་ནགས་ཀྱི་ལྕི་བས་ཟླ་གམ་དུ་བརྩིག ཤར་དུ་སྒྲུབ་པ་པོའི་སྟན་ནང་ཚང་ཅན་སོགས་འདྲ། རང་གི་གཡས་ལོགས་ནས། ཡམ་ཤིང་། སེང་ལྡེང་། མཛོ་མོ་ཤིང་། སེ་བ། ཤུག་པ་སོགས་དམར་པོ་རྩེ་མ་ཉམས་པ། རྐེད་པའི་ཆ་ལས་བྱུང་བ། སྦོམ་ཕྲ་སོར་མོ་ཙམ་དང་སྲིད་དུ་ཆག་དོ་པ། མར་ནི་སྨུག་རྩིས་ཁ་བསྒྱུར་བ་ཚ་བའི་མར་ཁུ་ཅུང་ཟད་བསྲེས་པ། རྫས་ཀྱི་གཙོ་བོ་མེ་ཏོག་དམར་པོའམ། འབྲས་བུ་དམར་པོ། མེད་ན་ཙནྡན་དམར་པོ་སོགས་ཀྱིས་ཁ་བསྒྱུར་བ། གཡོན་ལོགས་ནས་གི་ཝང་། གུར་གུམ། ཙནྡན་དམར་པོ་སོགས་བཏབ་པའི་མཆོད་ཡོན་དང་། ཆུ་གཙང་གི་ཞབས་བསིལ་ལ་སོགས་པའི་ཉེར་སྤྱོད་དང་། གཏོར་མ་སྨུག་རྩིས་བྱུགས་པ་བཤམ། དངོས་གཞིའི་དང་པོ་ནི། ཕྱི་དྲོའི་དུས་སུ་གོས་རྒྱན་དམར་པོས་བརྒྱན་ཏེ། རྒྱལ་པོ་དང་། ཡུལ་འཁོར་དང་། པཎྜི་ཏ་ལ་སོགས་པ་དབང་དུ་བྱས་ཏེ། བྱང་ཆུབ་ཀྱི་ལམ་ལ་དགོད་པར་བྱ་སྙམ་པས་ཆགས་ཤིང་འདུན་པའི་བསམ་པས་ཁ་ནུབ་ཏུ་བལྟས་ཏེ་པདྨའི་འདུག་སྟངས་ཀྱིས་འཁོད་ལ་བདག་བསྐྱེད་རྫོགས་པར་བསྒོམ་མོ། །གཉིས་པ་ཕལ་པའི་མེ་ལྷ་མཆོད་པ་ལ། བསང་ཆུ་བྱིན་གྱིས་བརླབས་པ་སོགས་འདྲ། མེ་ནི་རྒྱལ་པོའམ། སྨད་འཚོང་མའམ། ཆང་འཚོང་མའམ། བཙོ་བླག་མཁན་གྱི་མེའམ། ཀུན་ཏུ་རྒྱུས་ལམ་དུ་བུས་པའི་མེས་བྱ། དཔལ་འབར་ཐབ་ཀྱི་དབྱིབས་དང་མཐུན་པར་གཡས་ནས་བསྐོར་བ་སོགས་འདྲ། དགང་བླུགས་ཁུ་ཚུར་བཅངས་པའི་མཐེབ་མཛུབ་སྦྱར་བ་པདྨའི་འདབ་ལྟར་བྱས་པ་པདྨའི་ཁུ་ཚུར་གྱིས་བཟུང་བ་མ་གཏོགས་འདྲ། ཐབ་བསང་སྦྱང་། སྟོང་པའི་ངང་ལས་ཧཱུྃ་ལས་བྱུང་བའི་དབང་གི་ཐབ་ཁུང་དམར་པོར་ཟླ་གམ་རྒྱ་དང་ཚད་མ་ཉམས་པ། མུ་རན་ལ་པདྨའི་ཕྲེང་བས་མཚན་ཅིང་། ལྷ་རྫས་བུད་ཤིང་གི་རྩིག་པ་དང་བཅས་པ། དྭངས་ཤིང་ཐོགས་པ་མེད་པར་གྱུར། ཧཱུྃ་ཞེས་པས་བྱིན་གྱིས་བརླབས་པ་ནས་མེ་ལྷ་སྐུ་མདོག་དམར་པོ་སོགས་ནས། འོད་ཟེར་དམར་པོ་འཕྲོ་བ་ཞེས་དང་། སྤེལ་ཚིག་གི་ཚེ། རྒྱལ་པོ་དང་། ཡུལ་འཁོར་དང་། པཎྜི་ཏ་ལ་སོགས་པའི་སྐྱེ་འགྲོ་མང་པོ་ཝ་ཤཾ་ཀུ་རུ་ཧོཿ ཞེས་གདགས་པ་མ་གཏོགས་གཞན་འདྲའོ། །གསུམ་པ་མཆོག་གི་མེ་ལྷ་མཆོད་པ་ནི། མེ་འབར་བའི་ཀློང་དུ་པྃ་ལས་པདྨ་སོགས་ནས། འོད་དཔག་མེད་ཀྱིས་དབུར་བརྒྱན་ཞེས་པ་མ་གཏོགས་འདྲ་བ་ལས། དེ་ཐམས་ཅད་ཆགས་པའི་ཉམས་དང་ལྡན་ཞིང་། འོད་ཟེར་དམར་པོ་འཕྲོ་བ་དང་སྡུད་པའི་སྒོ་ནས་ཡུལ་འཁོར་དང་། རྒྱལ་པོ་དང་། པཎྜི་ཏ་ལ་སོགས་པའི་སྐྱེ་འགྲོ་ཐམས་ཅད་ཆགས་ཤིང་འདུན་པའི་ལས་མཛད་ཅེས་དང་། དབང་གི་སྤེལ་ཚིག་གདགས་པ་དང་། རྫས་ནི་ཏིལ་གྱི་ཚབ་མེ་ཏོག་དམར་པོས་བྱ་བ་དང་། གྲངས་ནི་ལྔ་བཅུ་དང་། རྫས་ཀྱི་གཙོ་བོ་མེ་ཏོག་ལ་གྲངས་བཟུང་བ་མ་གཏོགས་གཞན་ཐམས་ཅད་འདྲའོ། །རྗེས་ཀྱི་ཚེ། འདོད་གསོལ་ལ་མེ་ལྷའི་རྒྱལ་པོ་འཁོར་དང་བཅས་པ་ཁྱེད་རྣམས་ཀྱིས་རྒྱལ་པོ་དང་། ཡུལ་འཁོར་དང་། པཎྜི་ཏ་ལ་སོགས་པ་སྐྱེ་འགྲོ་མང་པོ་ཆགས་ཤིང་འདུན་པར་མཛད་དུ་གསོལ། ཞེས་པ་ཙམ་ལས་གཞན་ཐམས་ཅད་ཞི་བ་ལྟར་བྱའོ། །སྲིད་ཞིའི་མེ་ལྷ་དགྱེས་པའི་འཛུམ་ཞལ་གྱི། །ཡིད་བསྒྱུར་དམར་བའི་མཁུར་ཚོས་ངོམ་ཙམ་ནས། །སྟོབས་འབྱོར་ཆེ་དགུའི་སྙིང་གི་མཛའ་ན་མོ། །འགུགས་བྱེད་ལས་ཀྱི་འཇོ་སྒེག་གསུམ་པ་ཡིན། །རྡོ་རྗེ་རྣམ་པར་འཇོམས་པའི་དབང་གི་སྲེག་བླུགས་ཀྱི་ཆོ་ག་བསྟན་ཟིན་ཏོ། །ཞི་བ་གཞིར་བཞག་སྡང་དགྲ་གདོན་དང་བགེགས། །སྐད་ཅིག་གཉིས་པར་འཚོ་བ་རུང་ངམ་ཞེས། །ཟ་བྱེད་ཞུགས་ལྕེ་རྐྱོང་པ་སྲེག་བླུགས་ཀྱི། །ཁྱད་པར་ཆོ་གའི་ཧ་ནུ་མནྠས་འབྱེད། །བཞི་པ་བསྟན་པ་རིན་པོ་ཆེ་དང་སེམས་ཅན་ཡོངས་ལ་སྡང་ཞིང་ཐོ་བཙམས་པའི་དགྲ་བགེགས་སོགས་མི་མཐུན་པའི་ཕྱོགས་ཚར་གཅད་པའི་ཕྱིར་དྲག་པོའི་སྦྱིན་སྲེག་བྱ་བར་འདོད་པས། ཆོ་གའི་འགྲོས་ཕལ་ཆེར་ཞི་བ་གཞིར་བྱས་ནས། འདིར་ཁྱད་པར་རྣམས་བརྗོད་པར་བྱ་སྟེ། ས་ཆོག་བྱས་པའི་ས་གཞིར་ཐིག་ཆེན་བརྒྱད་བཏབ་པའི་དབུས་ནས་སོར་དྲུག་དང་སོར་མོ་གཅིག་གི་སུམ་གཉིས་ཀྱི་ཚད་ཀྱིས་ཟླུམ་པོར་ལན་གཉིས། དེའི་ཕྱིར་སོ་དྲུག་པ་གཉིས་ཀྱིས་ལན་གཉིས་བསྐོར། ཟླུམ་སྐོར་གཉིས་པ་དང་བྱང་གི་ཚངས་ཐིག་འཛོམ་སར་གཡོན་པས་སྲད་བུ་བཟུང་། དེ་དང་ལྟེ་བའི་བར་གྱི་ཚད་དེས་ཤར་ནུབ་ཀྱི་ཟླུམ་སྐོར་ལ་རྟགས་བྱ། བྱང་ངོས་སུ་དེ་གཉིས་སྦྲེལ་བའི་ཐིག་བཏབ། དེ་གཉིས་དང་ཤར་ལྷོའི་ཚངས་ཐིག་ཟླུམ་ཐིག་འཛོམས་སར་སྦྲེལ་བའི་ཐིག་བཏབ་པས་གྲུ་གསུམ་འབྱུང་བ་ཐབ་ནང་དང་། ཟླུམ་སྐོར་ཕྱི་མ་གཉིས་ཀྱི་སྟེང་ནས་ཀྱང་དེ་ལྟར་བྱས་ནས་ཐིག་བཏབ་པས་ཁ་ཁྱེར་དང་མུ་རན་འབྱུང་ངོ་། །ཟླུམ་སྐོར་ཕྱི་མའི་ཚད་ཀྱིས་ཕྱི་རོལ་དུ་ཐབ་སྟེགས་གྲུ་བཞིར་གདབ། ནང་གི་ཟླུམ་སྐོར་དང་པོའི་སུམ་གཉིས་པད་འདབ་དང་སུམ་གཅིག་གིས་ལྟེ་བ་བྱ། ཐབ་ཀྱི་གཞི་ཚོན་ཐམས་ཅད་ཁ་དོག་ནག་པོ་ལ་བཅད་ཚོན་སྔོ་སྐྱས་བྱ། ཁ་ཁྱེར་མུ་རན་གང་རུང་ལ་རྡོ་རྗེ་རྩེ་གསུམ་པ་གདེངས་པའི་ཕྲེང་བ་དང་། གྲྭ་བཞིར་ཟླ་ཕྱེད་རྡོ་རྗེ་སྔོན་པོས་མཚན་པ་བྲི། གཉིས་པ་ཡོ་བྱད་ནི། ཁ་ཁྱེར་གྱི་སྟེང་ནས་བུད་ཤིང་ཚེར་མ་ཅན་དང་། གཞན་ཡང་བོང་བུ་དང་རྔ་མོའི་སྦངས་ལ་སོགས་པ་གྲུ་གསུམ་དུ་བརྩིག ནང་གི་ཤར་ལྷོར་མེ་ཚང་གི་ཏིང་ལོ་བཞག བྱང་དུ་སྒྲུབ་པ་པོའི་སྟན་སོགས་འདྲ། དེའི་གཡས་ལོགས་ནས་ཆུ་གཉིས་ཉེར་སྤྱོད་གཏོར་མ་གཉིས། གཡོན་ལོགས་ནས་ཡམ་ཤིང་དྲག་པོའི་ཤིང་ནག་ཅིང་འཁྱོག་པ། དྲི་མི་ཞིམ་པ་རྩ་བའི་ཆ་ལས་བྱུང་བ། སྦོམ་ཕྲ་མཐེའུ་ཆུང་ཙམ་དང་སྲིད་སོར་བཅུ་པ་དྲུག་ཅུ་ལྷག་བཅས་དང་། ཉེར་གཅིག་པའམ་བདུན་པ་ཚན་གཅིག མར་རམ་ཚ་བའི་མར་ཁུ། རྫས་ཀྱི་གཙོ་བོ་ཡུངས་ཀར་དང་། སྐེ་ཚེ། དུག་སྣ་ཚོགས་རྣམས་བཤམ་མོ། །དངོས་གཞིའི་དང་པོ་ནི། ཉིན་ཕྱེད་དང་མཚན་ཕྱེད་ཀྱི་དུས་སུ་གོས་རྒྱན་ནག་པོས་བརྒྱན་ཏེ། བགེགས་ལ་སོགས་པ་ཚར་བཅད་པའི་བསམ་པས་ཁ་ལྷོར་ཕྱོགས་པར་རྐང་པ་གཡས་པས་གཡོན་པ་མནན་པའམ། ཡང་ན་གཡས་བསྐུམ་གཡོན་བརྐྱང་པའི་ཕྱེད་ཀྲུང་གི་སྤྱོད་ལམ་གྱིས་འཁོད་ལ་བདག་བསྐྱེད་རྫོགས་པར་བསྒོམ་མོ། །གཉིས་པ་ཕལ་པའི་མེ་ལྷ་མཆོད་པ་ལ། བསང་ཆུ་བྱིན་གྱིས་བརླབས་པ་སོགས་འདྲ། མེ་ནི་གདོལ་པའམ་ཤན་པའི་ཁྱིམ་གྱི་མེའམ། རྡོའམ་ལྕགས་གཙུབས་པ་ལས་བྱུང་བའི་མེ་ལ་སྦར་བའི་དཔལ་འབར་ཐབ་ཀྱི་དབྱིབས་དང་མཐུན་པའི་གྲུ་གསུམ་དུ་གཡོན་ནས་ལན་གསུམ་བསྐོར་བ་སོགས་དང་། དགང་བླུགས་ལག་གཡས་གཡོན་བཟློག་སྟེ་རྡོ་རྗེ་ཁུ་ཚུར་གཉིས་བཅངས། མཛུབ་མོ་བསྒྲེངས་པའི་ཁྲོ་བོའི་ཁུ་ཚུར་གྱིས་བཟུང་བ་མ་གཏོགས་གཞན་རྣམས་འདྲ། ཐབ་བསང་སྦྱང་། སྟོང་པའི་ངང་ལས་དྲག་པོའི་ཐབ་ཁུང་ནག་པོ་གྲུ་གསུམ་པ། རྒྱ་དང་ཚད་མ་ཉམས་པ། མུ་རན་ལ་རྡོ་རྗེ་རྩེ་གསུམ་པར་གདེངས་པའི་ཕྲེང་བས་མཚན་ཅིང་དྲག་པོའི་བུད་ཤིང་གི་རྩིག་པ་དང་བཅས་པ་དྭངས་ཤིང་ཐོགས་པ་མེད་པར་གྱུར། ཧཱུྃ་ཞེས་པས་བྱིན་གྱིས་བརླབས་པ་ནས། མེ་ལྷ་སྐུ་མདོག་ནག་པོ་སོགས་ནས་འོད་ཟེར་ནག་པོ་འཕྲོ་ཞེས་པ་དང་། སྤེལ་ཚིག་གི་ཚེ། སངས་རྒྱས་ཀྱི་བསྟན་པ་ལ་གནོད་པར་བྱེད་པ་དང་། རྡོ་རྗེ་སློབ་དཔོན་ལ་ཐོ་བཙམས་པའི་དགྲ་བགེགས་ཞེས་སམ། བདག་དང་སེམས་ཅན་ཐམས་ཅད་ལ་གནོད་ཅིང་འཚེ་བའི་གདོན་བགེགས་བར་དུ་གཅོད་པ་ཐམས་ཅད་མཱ་ར་ཡ་ཕཊ། ཅེས་པ་ལྟ་བུ་སྐབས་སུ་གང་བབ་བསྒྱུར་བ་མ་གཏོགས་འདྲའོ། །གསུམ་པ་མཆོག་གི་མེ་ལྷ་མཆོད་པ་ནི། མེ་འབར་བའི་ཀློང་དུ་པྃ་ལས་པདྨ་སོགས་ནས་མི་བསྐྱོད་པས་དབུར་བརྒྱན་ཞེས་པ་མ་གཏོགས་འདྲ་བ་ལས། དེ་ཐམས་ཅད་གནག་ཅིང་རབ་ཏུ་ཁྲོས་པ། འོད་ཟེར་ནག་པོ་འཕྲོ་བ་དང་སྡུད་པའི་སྒོ་ནས་བདག་དང་སེམས་ཅན་ལ་འཚེ་བའི་གདོན་བགེགས་ཐམས་ཅད་ཚར་གཅོད་པའི་ལས་མཛད་པར་གྱུར་ཅེས་པ་དང་། དྲག་པོའི་སྤེལ་ཚིག་གོང་ལྟར་དང་། རྫས་ནི་ཏིལ་གྱི་ཚབ་ཡུངས་ཀར་སྐེ་ཚེ། དུག་སྣས་བྱེད་པ་མ་གཏོགས་འདྲ། འབུལ་བའི་ཚེ་ལག་པ་གཡོན་པས་འབུལ་བ་དང་། གྲངས་ནི་དྲུག་ཅུ་དང་། རྫས་ཀྱི་གཙོ་བོ་དུག་སྣ་སོགས་ལ་གྲངས་བཟུང་བ་དང་། དྲག་པོའི་སྤེལ་ཚིག་བསྒྱུར་བ་མ་གཏོགས་མཆོག་གི་མེ་ལྷའི་དམ་ཚིག་པ་རང་ལ་ཐིམ་པའི་བར་ཐམས་ཅད་འདྲའོ། །རྗེས་ཀྱི་ཚེ་གཞན་དང་འདྲ་བ་ལས་འདོད་གསོལ་ལ། མེ་ལྷའི་རྒྱལ་པོ་འཁོར་དང་བཅས་པ་ཁྱེད་རྣམས་ཀྱིས། སངས་རྒྱས་ཀྱི་བསྟན་པ་ལ་གནོད་པར་བྱེད་པ་དང་། རྡོ་རྗེ་སློབ་དཔོན་ལ་ཐོ་བཙམས་པ་དང་། བདག་དང་སེམས་ཅན་ཐམས་ཅད་ལ་གནོད་ཅིང་འཚེ་བའི་གདོན་བགེགས་སམ། ཆོས་སྒྲུབ་པ་ལ་བར་དུ་གཅོད་པའི་དམ་ཉམས་སྡིག་ཅན་ཐམས་ཅད་ཚར་གཅོད་པར་མཛད་དུ་གསོལ་ཞེས་པ་ཙམ་ལས་གཞན་བཀྲ་ཤིས་ཀྱི་ཆོ་གས་མཐའ་བརྒྱན་པའི་བར་རྗེས་ཀྱི་ཆོས་ཐམས་ཅད་ཞི་བ་དང་འདྲ་བར་བྱའོ། །ཐུན་མོང་དངོས་གྲུབ་ཙམ་ལ་ཞི་བ་ལ་འོ་མ་དང་། རྒྱས་པ་ལ་གུར་གུམ་གྱི་ཆུ་དང་། དབང་ལ་ཙནྡན་དམར་པོའི་ཆུ་དང་། དྲག་པོ་ལ་དུག་ཆུས་མེ་བསད་ལ་འཕྲལ་དུ་ཕྱགས་ཏེ་ཐབ་ཀྱི་ཤུལ་དང་ཉེ་འཁོར་ཐམས་ཅད་དྲི་ཞིམ་པོའི་ཆུས་བྱུགས་ལ་བཀྲ་ཤིས་ཀྱི་མེ་ཏོག་གི་ཆར་དབབ་པར་བྱའོ། །ཆོས་དང་སེམས་ཅན་སྡང་བྱེད་ཚེར་མའི་ནགས། །ཟ་བྱེད་རྔམ་པའི་མེ་ལྕེ་སྲིད་རྩིའི་བར། །འཁྱུག་པས་དུས་མཐའི་ཞུགས་ཀྱང་སྒྲོན་མེ་ལྟར། །བགྱིད་པ་ལས་ཀྱི་དུག་མེ་བཞི་པའོ། །རྡོ་རྗེ་རྣམ་པར་འཇོམས་པའི་མངོན་སྤྱོད་སྲེག་བླུགས་ཀྱི་ཆོ་ག་བསྟན་ཟིན་ཏོ། །སྨྲས་པ། སྔོན་རབས་མཁས་པའི་ལེགས་བཤད་ཨ་ཤོ་ཀཿ །ཉམས་བླང་བདེ་བའི་འདབ་ཕྲེང་མ་གྲོལ་བར། །བློ་གྲོས་སྒེག་མོའི་རྐང་རྩེས་བསྣུན་པའི་འཕྲལ། །རྣམ་གསལ་འདབ་བརྒྱད་དགོད་པའི་ལྟད་མོ་བྱུང་། །ཡེ་ཤེས་སྣང་བ་དམ་པས་འོག་མིན་བར། །ཁྱབ་པར་གསལ་བ་སྲེག་བླུགས་ཆོ་ག་ཡི། །ངོ་མཚར་རྗེས་སུ་མཉན་ཕྱིར་མཚོ་བྱུང་མ། །ལོངས་སྤྱོད་འཁོར་ལོར་དགྱེས་དགུར་རྩེན་ནམ་སྙམ། །འདིར་འབད་རྣམ་དཀར་དགེ་བས་རིག་སྔགས་འཆང་། །བཟླས་བསྒོམ་ནུས་པ་གྲུབ་པའི་གོམ་སྟབས་ཀྱིས། །ཡེ་ཤེས་ལྔ་ལྡན་གྲོང་དུ་ལེགས་ཕྱིན་ནས། །ས་གསུམ་ཆོས་ཀྱི་སྣང་ཆེན་འགྱེད་པར་ཤོག །ཅེས་རྡོ་རྗེ་རྣམ་པར་འཇོམས་པའི་ལས་བཞིའི་སྲེག་བླུགས་ཀྱི་ཆོ་གའི་ཁྱད་པར་རྣམ་འབྱེད་ཧ་ནུ་མནྠས་ཞེས་བྱ་བ་འདི་ནི། དོན་གཉེར་འགའ་ལ་ཕན་པའི་ཕྱིར། འགྲོ་བའི་མགོན་པོ་འཕགས་པའི་གསུང་རབ་ཀྱི་བཞེད་པ་ཉམས་སུ་བླང་བདེ་བར་བནྡེ་ཚུལ་ཁྲིམས་རིན་ཆེན་གྱིས་ལྷུན་གྲུབ་སྟེང་གི་རྒྱལ་ཁབ་ཏུ